Voornemende adjunk-OB op agtervoet oor Etzebeth-opmerkingsInwoners van Langebaan het in Oktober teen Etzebeth se beweerde optrede betoog. (Argieffoto: Brendan Magaar/ANA) Die Suid-Afrikaanse Menseregtekommissie (MRK) se waarnemende regshoof, Buang Jones, het Dinsdag aan parlementslede gesê sy omstrede opmerkings oor die Springbokslot Eben Etzebeth is gedeeltelik buite konteks geneem en gedeeltelik geregverdig. Jones doen aansoek vir die pos van adjunk- openbare beskermer en moes bontstaan om DA-LP Glynnis Breytenbach se vrae te beantwoord in ŉ onderhoud vir dié posisie. Breytenbach het Jones gevra of hy meen sy stelling dat Etzebeth “selfs wegkom met moord” en dat die MRK “ŉ voorbeeld” van hom gaan maak in ooreenstemming met die wet en beginsels van natuurlike geregtigheid is. “In die Etzebeth-saak het ons besluit, en dit was ŉ kommissaris se besluit, dat ons stappe in die gelykheidshof teen hom moet begin. Ek het bloot ŉ opdrag van een van ons kommissarisse uitgevoer,” het Jones gesê aan lede van die portefeuljekomitee oor justisie wat die onderhoude met kandidate gevoer het. Hy het gesê dit het behels dat hy deel sou wees van ŉ gemeenskapsvergadering wat die MRK in Langebaan gehou het, waar vier klaers aangevoer het dat Etzebeth hulle buite ŉ kuierplek aangerand en rassistiese opmerkings toegesnou het. Die Springbokslot Eben Etzebeth. (Foto: David Ritchie/ANA) “Tydens die gemeenskapsvergadering op 3 Oktober het ek net geparafraseer. Ek het hulle bloot herinner aan die dinge wat ek deur die loop van die dag gehoor het. So dit is korrek dat ek gesê het ons gaan ŉ voorbeeld van mnr. Etzebeth maak. Die stelling is gemaak met verwysing na die kriminele teorie van afskrikmiddels. Dit is ook in die Gelykheidswet omdat ons as ŉ land, gegewe ons geskiedenis, voorvalle van rassisme ernstig moet opneem,” het Jones gesê. “Die stelling is dus gemaak oor ander beweerde voorvalle waarby mnr. Etzebeth en sy familie en vriende betrokke was en waar die polisie en selfs die vervolgingsgesag glo glad nie opgetree het nie. Ons het gesê dit stop daar. En oor wegkom met moord – ek het die woord figuurlik gebruik, omdat die klaers aan ons gesê het dat die gemeenskap voorheen al voorvalle by die polisie aangemeld het en dat niks daarvan gekom het nie.” Jones het gesê iemand wat in Bellville woon het aan hom gesê dat hy óók ŉ slagoffer was en vergeefs wag dat die owerhede teen Etzebeth optree. Die MRK het op 4 Oktober namens die sogenaamde Langebaan-4 ŉ klag van haatspraak teen Etzebeth aanhangig gemaak. Etzebeth ontken die bewerings teen hom en het ŉ hofaansoek ingedien waarin hy vra dat die saak teen hom hersien word. Jones se uitlatings het groot oproer veroorsaak en is die onderwerp van ŉ interne MRK-ondersoek. Die voorsitter van die kommissie, adv. Bongani Majola, het ook aan die media gesê hy is bekommerd oor die opmerkings. Etzebeth het verlede week na Suid-Afrika teruggekeer saam met die Springbokspan wat die Wêreldbeker-rugbytoernooi in Japan gewen het. Hulle het ŉ helde-ontvangs gekry – ook by die parlement. In sy hofdokumente beskuldig Etzebeth die MRK onder meer daarvan dat hy onder politieke druk geswig het om ŉ saak teen hom te voer.